AJD จ่อลุยธุรกิจออนไลน์รองรับแผนร่วมทุนโลจิสติกส์ “อาลี บาบา กรุ๊ปฯ”
AJD เปิดแผนเพิ่มทุน 800 ล้านหุ้น ขาย RO 20:1 ที่ 0.80 บ./ขาย PP ที่ 1 บ. “เสี่ยยักษ์” ร่วมเป็นพันธมิตร ถือหุ้นเกิน 5% ไซเรนต์พีเรียด 1 ปี นำเงินที่ได้ไปขยายธุรกิจ รุกธุรกิจออนไลน์/รองรับแผนร่วมลงทุนโลจิสติกส์ "อาลี บาบา กรุ๊ปฯ" มั่นใจเพิ่มศักยภาพในการดำเนินธุรกิจ-สร้างผลตอบแทนที่ดีให้กับผู้ถือหุ้นในอนาคต 
9 ก.ย. 2558

ดร.อมร มีมะโน ประธานเจ้าหน้าที่บริหาร บริษัท คราวน์ เทค แอดวานซ์ จำกัด (มหาชน) หรือ AJD เปิดเผยว่า ที่ประชุมคณะกรรมการบริษัทเมื่อ 8 ก.ย.ที่ผ่านมา มีมติเพิ่มทุน โดยจัดสรรการเพิ่มทุนจำนวน 80 ล้านบาท เป็นการออกหุ้นสามัญจำนวน 800 ล้านนั้นถือเป็นการรองรับแผนการขยายธุรกิจ ของ AJD ที่เตรียมรุกคืบเข้าสู่ธุรกิจออนไลน์ ที่ตลาดยังเติบโตอย่างต่อเนื่อง ซึ่งจะช่วยสร้างความแข็งแกร่งให้กับธุรกิจ และสร้างผลตอบแทนที่ยั่งยืนให้กับ AJD
โดยคาดว่าจะมีการประกาศอย่างเป็นทางการในเร็วๆนี้ และเตรียมพร้อมรองรับการขยายธุรกิจด้านโลจิสติกส์ร่วมกับอาลีบาบา กรุ๊ปฯ ซึ่งก่อนหน้าได้มีการหารือร่วมกันแล้ว
“ขณะที่หุ้นเพิ่มทุนที่ขายให้กับ PP ซึ่งได้เสี่ยยักษ์ เข้ามาร่วมเป็นพันธมิตร ถือหุ้นเกิน 5% มีระยะเวลาไซเรนต์พีเรียด 1 ปี สะท้อนให้เห็นถึงความเชื่อมั่นที่มีต่อธุรกิจของ AJD ได้เป็นอย่างดี” ดร.อมร กล่าว
ทั้งนี้ ก่อนหน้านี้ AJD ได้มีการลงนามในบันทึกข้อตกลงเบื้องต้น เพื่อศึกษาความเป็นไปได้ในการพัฒนากิจการขนส่งสินค้า และการค้าผ่านสื่ออิเลคทรอนิกส์ (E-Commerce) กับ YTO Express Co., Ltd. ประเทศสาธารณรัฐประชาชนจีน โดยมีขอบเขตความร่วมมือระหว่างกัน เพื่อร่วมกันศึกษาและจัดทำแผนธุรกิจ เรื่องกิจการขนส่งสินค้าและการค้าผ่านสื่ออิเล็กทรอนิกส์ (E-Commerce)
อนึ่ง YTO Express Co.,Ltd. คือบริษัทในกลุ่มของ “อาลีบาบา กรุ๊ป โฮลดิ้ง” ซึ่งเมื่อวันที่ 14 พฤษภาคม 2015 “อาลีบาบา กรุ๊ป โฮลดิ้ง” (Alibaba Group Holding Limited : NYSE :BABA ) ได้ประกาศเข้าร่วมทุน โดยเป็นผู้ถือหุ้นใหญ่ใน Shanghai YTO Express Logistic Co.,Ltd. โดยการตกลงร่วมเป็นหุ้นส่วนและพันธมิตรในการกำหนดแผนทางกลยุทธ์ดำเนินธุรกิจ (Shanghai YTO Express Logistic Co.,Ltd. เป็นบริษัทในเครือของ YTO Express Co.,Ltd.)
YTO Express Co,Ltd. มีจุดแข็ง คือ มีฮับกระจายสินค้าขนาดใหญ่จำนวน 73 แห่ง มีคลังเก็บสินค้า 12,500 แห่ง มีสาขากระจายสินค้า 2,300 สาขา เมืองที่อยู่ในขอบข่ายการดูแลและจัดส่งสินค้าถึง 2300 เขต จำนวนบุคลากรมีมากถึง 200,000 คน มีเครื่องบินขนส่งสินค้า 7 ลำ ซึ่งให้บริการมากถึง 118 สนามบิน ทำให้จัดส่งสินค้าได้อย่างรวดเร็ว โดยสินค้าที่ส่งภายในประเทศจะได้รับสินค้าในวันรุ่งขึ้น ส่วนต่างประเทศจะใช้เวลาประมาณ 2-3 วัน ในปีที่ผ่านมาสามารถจัดส่งสินค้ามากถึง 2,100 ล้านชิ้น